Véget ér a Lexus UX története – jövő februárban megszűnik a gyártás
2027 februárjában véget ér a Lexus UX gyártása. A márka első kompakt crossoverének egyetlen nemzedéke közel kilenc évet élt meg - több mint 80 országban mintegy 400 ezer példányban talált gazdára -, és műszaki szempontból is fontos fejezetet jelentett a Lexus történetében. Magyarországon 2019 óta ezer darab fogyott az UX-ből.

A Lexus 2018-ban, a Genfi Autószalonon mutatta be az UX-et, amelynek neve az Urban Explorer, vagyis városi felfedező kifejezésre utal. A Lexus olyan kompakt crossovert hozott létre, amelynek használhatósága és mérete a városi életvitelhez igazodik, vezethetősége pedig a fürge ferdehátúakhoz áll közel. A 4,5 méteres UX ennek megfelelően nem hagyományos, magas építésű SUV lett, hanem könnyen manőverezhető és parkolható kompakt.
A modell műszaki szempontból különösen fontos volt, mert ez volt az első Lexus, amely a Toyota New Global Architecture GA-C padlólemezére épült. Ez ugyanannak a műszaki családnak a része, amelyre a Toyota C-HR és a még jelenleg is kapható, tizenkettedik generációs Corolla is épül. A Lexus azonban saját hangolást adott neki: merev karosszériát, alacsony tömegközéppontot és olyan futóművet fejlesztett, amely a márka szerint a crossoverek között szokatlanul közvetlen vezethetőséget biztosított.
A kezdetben UX 250h néven kínált öntöltő hibrid 2,0 literes, négyhengeres benzinmotorra épült. A rendszer az évek során folyamatosan fejlődött, a legnagyobb változás pedig 2024-ben érkezett: az UX 250h helyét átvette az UX 300h, amely már a Lexus ötödik generációs hibrid rendszerét kapta. Az új lítiumion-akkumulátorral és átdolgozott inverterrel a rendszerteljesítmény 184-ről 199 lóerőre nőtt, miközben a gyorsulás és a fogyasztás egyaránt javult. A ma kapható UX tehát műszakilag jóval fejlettebb annál, mint amilyen a 2018-as bemutatásakor volt.
Az UX történetének másik fontos állomása az UX 300e volt. Ez lett a Lexus első sorozatgyártású, tisztán akkumulátoros elektromos modellje, és a gyártó menet közben ezt a változatot is továbbfejlesztette. A 2023-ban piacra került frissített változat új akkumulátort kapott, amellyel a hatótáv több mint 40 százalékkal, 450 kilométerre nőtt.
A Lexus időközben bemutatta az UX-nél is kisebb SUV-ját, ám az LBX nem az UX utódja. A kisebb Lexus ugyanis a Toyota Yaris Cross műszaki rokona, 1,5 literes, háromhengeres hibriddel, míg az UX 2,0 literes, négyhengeres hajtást kínál. A 2,0 literes gép nagyon kiforrott darab, 2018 óta szerepel a kínálatban és kettős – közvetlen és szívócső – befecskendezést kínál. Ez az igényes műszaki megoldás garantálja, hogy a közvetlen befecskendezésből eredő kokszosodás egyáltalán nem jellemző a Lexus motorjában. Az UX-nél kisebb LBX ráadásul az Egyesült Államokban és Kínában nem kapható, így az UX szerepét globálisan sem veheti át. Az utódlás kérdésére azonban egyelőre nincs hivatalos válasz a japán prémiummárkától. Iparági találgatások szerint az UX által hátrahagyott űrt új, tisztán elektromos kompakt Lexus töltheti be, amely a bemutatása után azonnal népszerűvé vált Toyota C-HR+ műszaki alapjaira épülhet.
Magyarországon az UX 2019-ben jelent meg, és pályafutása során végig stabilan teljesített: napjainkig mintegy ezer példány talált gazdára. Aki tehát városban is praktikus méretű, prémium minőségű, tartós és csekély értékvesztésű autót keres, annak érdemes sietnie, mert a Lexus UX története hamarosan véget ér.

